އޭ ﷲ! އެންމެ ހެޔޮކަންކަމަށްއެދި މިއަޅާ އިބަރަސްކަލާނގެ ޙަޟްރަތުގައި ދަންނަވަމުއެވެ. އަދި އެންމެ ހެޔޮވެގެންވާ ދުޢާއިން ދުޢާ ދަންނަވަމުއެވެ. އަދި އެންމެ ރަނގަޅު ފަލާޙާއި ކާމިޔާބު މިއަޅާއަށް ދެއްވުން އެދި ދަންނަވަމުއެވެ. އަދި އެންމެ ހެޔޮވެގެންވާ ޢިލްމާއި، އެންމެ ހެޔޮވެގެންވާ ޢަމަލުތަކާއި، އެންމެހެޔޮވެގެންވާ ޘަވާބަށްއެދި ދަންނަވަމުއެވެ. އަދި ޙަޔާތުގެ ހެޔޮކަމާއި، އެންމެ ހެޔޮވެގެންވާ ނިމުން ދެއްވުންއެދި ދަންނަވަމުއެވެ. އަދި މީޒާނުގައި މިއަޅާގެ ހެޔޮކަން ބުރަކުރައްވައި ހިސާބު ބެއްލެވުމުގައި ސާބިތުކަން ދެއްވުންއެދި ދަންނަވަމުއެވެ. އަދި މިއަޅާގެ އީމާންކަން ޙަޤީޤަތެއް ކަމުގައި ލައްވާނދޭވެ! އަދި މިއަޅާގެ ދަރަޖަ އުފުއްލަވައި މަތިވެރި ކުރައްވާނދޭވެ! އަދި މިއަޅާގެ ނަމާދު ޤަބޫލު ކުރައްވާނދޭވެ! އަދި މިއަޅާގެ ކުށްފާފަތައް ފުއްސަވާނދޭވެ! އަދި މިއަޅާއަށް ސުވަރުގެއިން މަތިވެރި ދަރަޖަ ދެއްވުންއެދި ދަންނަވަމުއެވެ.